《题福州黄檗山确禅师息老堂》
宋代·刘弇

顷来法席如师少，老去生涯似此无。直寄天年谩龟鹤，聊收化日到桑榆。

苍环作抱三台壮，缟带明空一水纡。时拂东斋坏云衲，更开南粤隐居图。

买山支遁初无费，示疾维摩本不徒。夜雨龙腥飞别涧，昼烟禽哢落高梧。

斋馀短捉清生麈，坐久柔团暖称蒲。三乐荣期犹俗物，二毛潘岳信拘儒。

禅林彪虎新眠熟，觉海乌藤旧搅枯。不学昔人悲唾远，已将兹世脱鱼濡。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。